AFRIKAANSE OPSOMMING: Die doel van die navorsing was om die houdings van hoof uitvoerende beamptes/topbestuur van klein boumaatskappye te bepaal teenoor die implementering van 'n MIV/Vigs beleid in hul werksplekke. Die studie het binne die suidelike voorstede van Kaapstad plaasgevind. Die navorser het in die onderwerp begin belangstel terwyl sy vir 'n nagraadse diploma in MIV/Vigsbestuur ingeskryf was en sy 'n klein boumaatskappy tydens haar studie gebruik het vir data insameling ter voltooing van haar werkstukke. As Menslike Hulpbronbestuurder van die maatskappy, wat tussen 15-30 mans indiens het, het dit vir die navorser duidelik geword hoe moeilik dit vir klein maatskappye is om MIV/Vigs as „n bedreiging in die werkplek te sien. Dit was nog meer kommerwekkend om te sien hoeveel mense deur klein maatskappye indiens geneem word, veral in die kontstruksiebedryf wat baie kwesbaar is. Topbestuur se ondersteuning is van kardinale belang vir die implementering van MIV/Vigs werksplekprogramme, daaropm dat dit belangrik is om te bepaal hoe hul dit ervaar en watter struikelblokke hul ondervind. Die navorser het inligting ingesamel deur 'n vraelys aan die respondente uit te deel. Die resultate beklemtoon dat klein maatskappye binne die konstruksiebedryf nie MIV/Vigs kwessies aanspreek nie, ten spyte van die feit dat hul dit as „n bedreiging beskou. Die navorser stel verskeie opsies voor om die struikelblokke so ver moontlik te oorkom.